ΓΡΑΠΤΗ ΕΡΩΤΗΣΗ P-1362/03

υποβολή: Olivier Dupuis (NI) προς την Επιτροπή

(4 Απριλίου 2003)

Θέμα: Ιδιαιτέρως ανησυχητική η κατάσταση του Πατριάρχη Thich Huyen Quang στο Ανόι

Μερικές μέρες μετά την επίσκεψη διπλωματών χωρών μελών, της Επιτροπής και των Ηνωμένων Πολιτειών, ο Πατριάρχης της Ενοποιημένης Βουδιστικής Εκκλησίας του Βιετνάμ, σεβασμιότατος Thich Huyen Quang, που μόλις ανάρρωσε, βρέθηκε ξαφνικά σε χειρότερη κατάσταση από πριν. Σύμφωνα με το Διεθνές Βουδιστικό Γραφείο Πληροφοριών, οι αρχές του Ανόι αντέδρασαν με τον τρόπο αυτό στην πρόσφατη δήλωσή του από 6 σημεία, με την οποία ζητούσε συγκεκριμένα την άμεση απελευθέρωσή του καθώς και την απελευθέρωση του 2ου στην ιεραρχία της Ενοποιημένης Βουδιστικής Εκκλησίας του Βιετνάμ, αιδεσιμότατου Thich Quang Do· την αποκατάσταση της Ενοποιημένης Βουδιστικής Εκκλησίας του Βιετνάμ στη νόμιμη θέση της· τη διαβεβαίωση ότι η Ενοποιημένη Βουδιστική Εκκλησία του Βιετνάμ θα είναι ανεξάρτητη από κάθε πολιτικό έλεγχο· την εγγύηση της δυνατότητας διοργάνωσης ανθρωπιστικών δράσεων με πλήρη ανεξαρτησία. Έτσι, τρεις βουδιστές αξιωματούχοι που συνόδευαν τον Πατριάρχηποχρεώθηκαν να εγκαταλείψουν την πρωτεύουσα με την απειλή σύλληψης και ο ίδιος δεν μπορεί να εγκαταλείψει την πρωτεύουσα.

Σε τηλεφωνική συνομιλία με το διευθυντή του Διεθνούς Βουδιστικού Γραφείου Πληροφοριών, κ. Vo Van Ai, έκανε γνωστό ότι οι αρχές τον πιέζουν να μεταβεί στο μοναστήρι Nguyen Thieu (επαρχία Binh Dinh), αντί να επιστρέψει στο διαμέρισμα του Nghia Hanh, όπου κρατείται χωρίς δίκη εδώ και 21 χρόνια. Στην πραγματικότητα, το αίτημα αυτό αποτελεί αναπόσπαστο τμήμα μιας εκστρατείας της κυβέρνησης, που έχει ως στόχο να τον μεταφέρει στην επαρχία αυτή και να τον θέσει σε κατ' οίκον περιορισμό, ισχυριζόμενη ότι τον απελευθέρωσε. Ο Πατριάρχης δήλωσε ότι επανέλαβε στις αρχές ότι δεν δέχεται να εγκαταλείψει την επαρχία του Quang Ngai εάν δεν του δοθούν επίσημα έγγραφα για την απελευθέρωσή του και ότι σε αυτή τη περίπτωση θα επέστρεφε στην πόλη Ho Chi Minh (Σαϊγκόν), όπου είχε συλληφθεί το 1982.

Η Επιτροπή — την πρόσφατη πρωτοβουλία της οποίας θα πρέπει να χαιρετίσουμε — είναι ενήμερη για τις τελευταίες εξελίξεις σχετικά με την κατάσταση του Πατριάρχη· Ποιες είναι οι πρωτοβουλίες που σκοπεύει να πάρει για την αντιμετώπιση των νέων κινήσεων παρενόχλησης του Πατριάρχη· Γενικότερα, δεν θεωρεί ότι η απολύτως αρνητική στάση των αρχών του Ανόι όσον αφορά τη θρησκευτική ελευθερία και την ελευθερία γνώμης θα πρέπει να οδηγήσει στην πρόταση προς τα κράτη μέλη να απευθύνουν σοβαρή προειδοποίηση προς τις βιετναμικές αρχές·

Απάντηση του κ. Patten εξ ονόματος της Επιτροπής

(30 Απριλίου 2003)

Όπως γνωρίζει ασφαλώς το Αξιότιμο Μέλος, η κατάσταση που αφορά τον Πατριάρχη της Ενοποιημένης Βουδιστικής Εκκλησίας του Βιετνάμ, σεβασμιότατο Thich Huyen Quang, έχει εξελιχθεί από τη στιγμήποβολής της ερώτησης. Συγκεκριμένα έγινε δεκτός από τον πρωθυπουργό του Βιετνάμ Phan Van Khai, και επίσης του επετράπη να επιστρέψει στην επαρχία Quang Ngai.

Η Επιτροπή γνωρίζει ότι τα γεγονότα αυτά δεν συνεπάγονται αυτόματα τροποποίηση του νομικού καθεστώτος της Ενοποιημένης Βουδιστικής Εκκλησίας του Βιετνάμ, η οποία παραμένει απαγορευμένη στη χώρα. Η Επιτροπή θα εξακολουθήσει να παρακολουθεί από κοντά την κατάσταση του σεβασμιότατου Thich Huyen Quang, ωστόσο θεωρεί ότι οι πρόσφατες αυτές πρωτοβουλίες της κυβέρνησης του Βιετνάμ αποτελούν ενθαρρυντικό βήμα προς την ενίσχυση της ανοχής της θρησκευτικής ελευθερίας.

Εξάλλου, η Επιτροπή παραπέμπει στην απάντηση που έδωσε προς το Αξιότιμο Μέλος στην προηγούμενη γραπτή ερώτησή του σχετικά με τον σεβασμιότατο Thich Huyen Quang E-0621/03(1).

(1) βλέπε σελίδα 115.